Burgos
Store norske leksikon,Geografi,Verdens geografi,Europa,Spanias geografi
Burgos er en by i Spania som er hovedstad i provinsen Burgos i den autonome regionen Castilla-León. Byen ligger på en høyslette, 850 meter over havet, ved Río Arlanzón. Innbyggertallet er 175 900 (2018). Den er et handelssenter og har produksjon av tekstiler, næringsmidler, gjødningsstoffer, lærvarer, papir med mer.
Byen har mange kirker og palasser, og betydelig turisme. Burgos ligger langt Jacobsveien (Camino de Santiago). Byen er kjent for sin vakre gotiske katedral som står på UNESCOs Liste over verdens kultur- og naturarv, påbegynt i 1221, med graven til nasjonalhelten El Cid (som ble født i Burgos). Den har triumfbue, gamle befestningsanlegg og så videre. I nærheten ligger det berømte nonneklosteret Santa María de las Huelgas.Burgos ble grunnlagt i 884, og var hovedstad i grevskapet og senere i kongeriket Castilla, til Toledo ble hovedstad i 1087. Byen ble bispesete i 1074 og erkebispesete i 1574. Byen ble inntatt av franskmennene i 1808 og av Wellington i 1813 etter en mislykket beleiring året før. Under den spanske borgerkrigen var Burgos sete for Franco-regjeringen i 1936–1939. Les mer i Store norske leksikon Spanias geografi